આખી ગુજરાતી ડીક્ષનરીમાં સૌથી અકળાવનારો જો કોઈ શબ્દ હોય તો તે સાસુ છે. હકીકતમાં સાસુ ક્યારેય ખરાબ નથી હોતી. અરે જેનું ફળ સારું હતું, એટલે તો ભવ ભવના બંધને બંધાયા. તો એનું ઝાડ તો ક્યાંથી ખરાબ હોય ? પણ આ ‘સાસુ’ શબ્દ જ ખતરનાક છે. આ શબ્દએ જ સાસુની ઉદામ વિચારધારાને લૂણો લગાડ્યો છે. એના બદલે પુત્ર-માતા કે પત્ની-માતા જેવા શિષ્ટ શબ્દો આપણા પૂર્વજોને કેમ સૂઝ્યા ના હશે…? હું આ સાસુ શબ્દ આપનારાને શોધું છું ! પણ, બિચારી મધ દરિયે ગયા પછી તોફાન આવે ત્યારે મુસાફર બીજું કરી પણ શું લે …? “સાંસ ભી કભી બહુ થી”, અને પછી “બહુ ભી કભી સાંસ બનેગી” આટલું સમજવામાં તો સાસુનો ‘એન્ડ’ આવી જાય. આપણા શાસ્ત્રકારોએ સારો વર મળે એના અનેક રસ્તા બતાવ્યા છે. અલુણા કર્યા કે સોળ સોમવાર કર્યા એટલે પત્યું. પણ સારી વહુ મળે કે સારી સાસુ મળે એના એકાદ પણ વ્રત રાખ્યા છે….?